CELEX: 32022R0388
Language: ro
Date: 2022-03-08 00:00:00
Title: Regulamentul de punere în aplicare (UE) 2022/388 al Comisiei din 8 martie 2022 de modificare a Regulamentului de punere în aplicare (UE) 2018/2066 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului (Text cu relevanță pentru SEE)

9.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 79/1
               
            
         REGULAMENTUL DE PUNERE ÎN APLICARE (UE) 2022/388 AL COMISIEI
         din 8 martie 2022
         de modificare a Regulamentului de punere în aplicare (UE) 2018/2066 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului (1), în special articolul 14 alineatul (1),
         întrucât:
         
                     (1)
                  
                  
                     Regulamentul de punere în aplicare (UE) 2018/2066 al Comisiei (2) stabilește norme pentru monitorizarea și raportarea emisiilor de gaze cu efect de seră generate de activitățile care fac obiectul Directivei 2003/87/CE, în special a emisiilor provenite de la biomasă. Regulamentul respectiv a fost modificat prin Regulamentul de punere în aplicare (UE) 2020/2085 al Comisiei (3) pentru a alinia dispozițiile privind emisiile provenite de la biomasă la normele prevăzute în Directiva (UE) 2018/2001 a Parlamentului European și a Consiliului (4), în special în ceea ce privește definițiile relevante și criteriile de durabilitate și de reducere a emisiilor de gaze cu efect de seră pentru utilizarea biomasei. În urma acestor modificări, dispozițiile referitoare la criteriile de durabilitate și de reducere a emisiilor de gaze cu efect de seră pentru utilizarea biomasei se aplică de la 1 ianuarie 2022.
                  
               
                     (2)
                  
                  
                     Aplicarea criteriilor de durabilitate și de reducere a emisiilor de gaze cu efect de seră în cazul activităților reglementate de Directiva 2003/87/CE este necesară pentru a se asigura durabilitatea biocombustibililor, a biolichidelor și a combustibililor din biomasă utilizați pentru ardere, precum și contribuția acestora la obiectivele climatice și de mediu ale Uniunii.
                  
               
                     (3)
                  
                  
                     Se recunoaște din ce în ce mai mult necesitatea alinierii politicilor în domeniul bioenergiei la alte obiective de mediu, precum și necesitatea de a asigura un acces echitabil la piața materiilor prime de biomasă în vederea dezvoltării de biosoluții inovatoare, cu valoare adăugată ridicată, și a unei bioeconomii circulare durabile. Prin urmare, statele membre trebuie să țină seama de oferta durabilă de biomasă disponibilă pentru uz energetic și pentru alte utilizări și de menținerea absorbanților de carbon și a ecosistemelor din pădurile naționale, precum și de principiul economiei circulare și al utilizării în cascadă a biomasei și de ierarhia deșeurilor stabilită în Directiva 2008/98/CE a Parlamentului European și a Consiliului privind deșeurile (5). Sistemul Uniunii de comercializare a certificatelor de emisii (ETS) urmărește să contribuie la realizarea obiectivelor Uniunii de atenuare a schimbărilor climatice în ceea ce privește reducerea emisiilor de gaze cu efect de seră. Urmărind acest obiectiv, este esențial să se contribuie, de asemenea, la obiective de mediu mai ample, în special la prevenirea pierderii biodiversității, care este afectată în mod negativ de schimbarea indirectă a destinației terenurilor asociată cu producția de anumiți biocombustibili, biolichide și combustibili din biomasă. Având în vedere că în ETS se va aplica o rată zero pentru întreaga biomasă până la implementarea integrală a criteriilor de durabilitate, statele membre sunt încurajate, în conformitate cu principiul „poluatorul plătește”, să utilizeze instrumentele bazate pe piață, precum impozitarea, pe care le au la dispoziție pentru a se asigura că utilizarea biomasei nedurabile în sectoarele ETS este descurajată, în vederea evitării efectelor negative asupra mediului.
                  
               
                     (4)
                  
                  
                     Statele membre trebuiau să transpună Directiva (UE) 2018/2001 până la 30 iunie 2021. Transpunerea directivei nu este încă finalizată în multe state membre.
                  
               
                     (5)
                  
                  
                     Directiva (UE) 2018/2001 prevede adoptarea unei serii de acte delegate și de punere în aplicare pentru implementarea criteriilor de durabilitate și de reducere a emisiilor de gaze cu efect de seră pentru biomasă. Adoptarea mai multora dintre aceste acte este întârziată.
                  
               
                     (6)
                  
                  
                     Directiva (UE) 2018/2001 urmărește să consolideze rolul sistemelor de certificare internaționale și naționale voluntare pentru verificarea conformității cu criteriile de durabilitate și de reducere a emisiilor de gaze cu efect de seră într-un mod armonizat. Statele membre pot, de asemenea, să instituie sisteme naționale de certificare. Metodologiile utilizate de aceste sisteme de certificare trebuie actualizate după adoptarea actelor delegate și a actelor de punere în aplicare prevăzute de Directiva (UE) 2018/2001. În plus, verificatorii trebuie să fie beneficieze de formare.
                  
               
                     (7)
                  
                  
                     Pentru a se asigura o punere în aplicare solidă, eficientă și armonizată, se consideră necesar și proporțional să se amâne aplicarea criteriilor de durabilitate și de reducere a emisiilor de gaze cu efect de seră pentru biocombustibili, biolichide și biomasă din Regulamentul de punere în aplicare (UE) 2018/2066. O perioadă de un an calendaristic este adecvată pentru alinierea la ciclul anual de conformitate al ETS.
                  
               
                     (8)
                  
                  
                     Prezentul regulament reduce, de asemenea, incertitudinea economică pentru operatorii care utilizează biocombustibili, biolichide și combustibili din biomasă pentru ardere în activități care fac obiectul Directivei 2003/87/CE, deoarece se preconizează că sistemele de certificare vor deveni pe deplin operaționale în cursul anului 2022.
                  
               
                     (9)
                  
                  
                     Prin urmare, Regulamentul de punere în aplicare (UE) 2018/2066 trebuie modificat în consecință.
                  
               
                     (10)
                  
                  
                     Până la adoptarea normelor necesare pentru punerea în aplicare a Directivei (UE) 2018/2001, prezentul regulament trebuie să se aplice de la 1 ianuarie 2022.
                  
               
                     (11)
                  
                  
                     Măsurile prevăzute în prezentul regulament sunt conforme cu avizul Comitetului privind schimbările climatice,
                  
               ADOPTĂ PREZENTUL REGULAMENT:
         
            Articolul 1
            La articolul 38 din Regulamentul de punere în aplicare (UE) 2018/2066 se adaugă următorul alineat (6):
            
               
                  „(6)   Prin derogare de la alineatul (5) primul paragraf, statele membre sau autoritățile competente, după caz, pot considera îndeplinite criteriile de durabilitate și de reducere a emisiilor de gaze cu efect de seră menționate la alineatul respectiv pentru biocombustibilii, biolichidele și combustibilii din biomasă utilizați pentru ardere de la 1 ianuarie 2022 până la 31 decembrie 2022.”
               
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 martie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 275, 25.10.2003, p. 32.
         
            (2)  Regulamentul de punere în aplicare (UE) 2018/2066 al Comisiei din 19 decembrie 2018 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului și de modificare a Regulamentului (UE) nr. 601/2012 al Comisiei (JO L 334, 31.12.2018, p. 1).
         
            (3)  Regulamentul de punere în aplicare (UE) 2020/2085 al Comisiei din 14 decembrie 2020 de modificare și de rectificare a Regulamentului de punere în aplicare (UE) 2018/2066 privind monitorizarea și raportarea emisiilor de gaze cu efect de seră în temeiul Directivei 2003/87/CE a Parlamentului European și a Consiliului (JO L 423, 15.12.2020, p. 37).
         
            (4)  Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (JO L 328, 21.12.2018, p. 82).
         
            (5)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).